Document ID: 32008D0095

KOMISIJOS SPRENDIMAS
2008 m. sausio 25 d.
kuriuo pagal Tarybos direktyvą 92/43/EEB patvirtinamas pirmasis atnaujintas Bendrijos svarbos teritorijų Makaronezijos biogeografiniame regione sąrašas
(pranešta dokumentu Nr. C(2008) 286)
(2008/95/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. gegužės 21 d. Tarybos direktyvą 92/43/EEB dėl natūralių buveinių ir laukinės faunos bei floros apsaugos (1), ypač į jos 4 straipsnio 2 dalies trečią pastraipą,
kadangi:
(1)
Direktyvos 92/43/EEB 1 straipsnio c punkto iii papunktyje nurodytą Makaronezijos biogeografinį regioną sudaro Azorų ir Madeiros salos (Portugalija) ir Kanarų salos (Ispanija) Atlanto vandenyne, kaip nustatyta biogeografiniame žemėlapyje, kurį 2005 m. balandžio 25 d. patvirtino tos direktyvos 20 straipsniu įsteigtas komitetas (toliau - Buveinių komitetas).
(2)
Būtina tęsti 1995 m. pradėtą procesą ir siekti realios pažangos steigiant „Natura 2000“ tinklą, kuris yra labai svarbus saugant Bendrijos biologinę įvairovę.
(3)
Komisijos sprendimu 2002/11/EB (2) laikantis Direktyvos 92/43/EEB nuostatų buvo patvirtintas pirminis Bendrijos svarbos teritorijų Makaronezijos biogeografiniame regione sąrašas. Remdamosi Direktyvos 92/43/EEB 4 straipsnio 4 dalimi ir 6 straipsnio 1 dalimi, suinteresuotosios valstybės narės kuo anksčiau, bet ne vėliau kaip per šešerius metus patvirtina į Bendrijos svarbos teritorijų Makaronezijos biogeografiniame regione sąrašą įtrauktas teritorijas kaip specialios apsaugos teritorijas ir nustato apsaugos prioritetus bei būtinas apsaugos priemones.
(4)
Dinamiškai pritaikant „Natura 2000“ tinklą yra peržiūrimi Bendrijos svarbos teritorijų sąrašai. Todėl būtina atnaujinti tą pirminį sąrašą.
(5)
Pirminį Bendrijos svarbos teritorijų Makaronezijos biogeografiniame regione sąrašą būtina atnaujinti ir įtraukti papildomas teritorijas, kurias po 2000 m. valstybės narės pasiūlė įtraukti kaip Makaronezijos biogeografinio regiono Bendrijos svarbos teritorijas, kaip apibrėžta Direktyvos 92/43/EEB 1 straipsnyje. Direktyvos 92/43/EEB 4 straipsnio 4 dalyje ir 6 straipsnio 1 dalyje numatyti įpareigojimai taikomi kuo anksčiau, bet ne vėliau kaip per šešerius metus nuo pirmojo atnaujinto Bendrijos svarbos teritorijų Makaronezijos biogeografiniame regione sąrašo patvirtinimo.
(6)
Kita vertus, pirminį Bendrijos svarbos teritorijų Makaronezijos biogeografiniame regione sąrašą būtina atnaujinti, kad būtų įtraukti visi su tomis teritorijomis susijusios valstybių narių pateiktos informacijos pasikeitimai, atsiradę patvirtinus Bendrijos sąrašą. Todėl pirmasis atnaujintas Bendrijos svarbos teritorijų Makaronezijos biogeografiniame regione sąrašas yra pirminio Bendrijos svarbos teritorijų Makaronezijos biogeografiniame regione sąrašo konsoliduota versija. Tačiau būtina pabrėžti, kad Direktyvos 92/43/EEB 4 straipsnio 4 dalyje ir 6 straipsnio 1 dalyje numatyti įpareigojimai taikomi kuo anksčiau, bet ne vėliau kaip per šešerius metus nuo pirminio Bendrijos svarbos teritorijų Makaronezijos biogeografiniame regione sąrašo patvirtinimo.
(7)
Portugalija ir Ispanija siūlomų Makaronezijos biogeografinio regiono Bendrijos svarbos teritorijų, kaip apibrėžta Direktyvos 92/43/EEB 1 straipsnyje, sąrašus pagal šios direktyvos 4 straipsnio 1 dalį Komisijai perdavė nuo 1997 m. lapkričio mėn. iki 2006 m. rugsėjo mėn.
(8)
Su siūlomų teritorijų sąrašais pateikta nustatytos formos informacija apie kiekvieną teritoriją, parengta pagal 1996 m. gruodžio 18 d. Komisijos sprendimą 97/266/EB dėl informacijos apie siūlomas Natura 2000 teritorijas formos (3).
(9)
Šią informaciją sudaro atitinkamos valstybės narės perduotas naujausias galutinis teritorijos žemėlapis, teritorijos pavadinimas, vieta bei dydis ir duomenys, gauti taikant Direktyvos 92/43/EEB III priede nurodytus kriterijus.
(10)
Remiantis sąrašo projektu, kurį Komisija parengė suderinusi su kiekviena suinteresuotąja valstybe nare ir kuriame taip pat nurodytos teritorijos, kuriose esama prioritetinių tipų natūralių buveinių arba prioritetinių rūšių, reikėtų patvirtinti pirmąjį atnaujintą Bendrijos svarbos teritorijomis laikytinų Makaronezijos biogeografinio regiono teritorijų sąrašą.
(11)
Vykdant stebėjimus pagal Direktyvos 92/43/EEB 11 straipsnį, gaunama vis daugiau žinių apie rūšis ir natūralių tipų buveines ir jų pasiskirstymą. Todėl Bendrijos lygmeniu teritorijos įvertintos ir atrinktos vadovaujantis išsamiausia šiuo metu turima informacija.
(12)
Tačiau kelios valstybės narės nepasiūlė pakankamai teritorijų, atitinkančių Direktyvos 92/43/EEB reikalavimus, taikomus tam tikrų tipų buveinėmis ir tam tikroms rūšims. Todėl negalima teigti, kad tų rūšių ir tų tipų buveinių tinklas yra suformuotas. Tačiau atsižvelgdama į tai, kad vėluojama gauti informaciją ir pasiekti susitarimą su valstybėmis narėmis, Komisija mano, jog būtina patvirtinti pirmąjį atnaujintą teritorijų sąrašą, kurį reikės peržiūrėti pagal Direktyvos 92/43/EEB 4 straipsnio nuostatas.
(13)
Atsižvelgiant į tai, kad žinios apie Direktyvos 92/43/EEB I priede nurodytų tipų natūralių buveinių ir II priede nurodytų rūšių, aptinkamų ir jūrų teritoriniuose vandenyse, ir jūrų vandenyse, kurie pagal nacionalinę jurisdikciją yra už teritorinių vandenų ribų, egzistavimą bei pasiskirstymą tebėra neišsamios, nederėtų spręsti, ar tinklas jau suformuotas. Jei reikia, sąrašas turėtų būti peržiūrėtas pagal Direktyvos 92/43/EEB 4 straipsnio nuostatas.
(14)
Siekiant aiškumo ir skaidrumo, Sprendimas 2002/11/EB turėtų būti pakeistas.
(15)
Šiame sprendime numatytos priemonės atitinka Buveinių komiteto nuomonę,
PRIĖMĖ ŠĮ SPRENDIMĄ:
1 straipsnis
Direktyvos 92/43/EEB 4 straipsnio 2 dalies trečioje pastraipoje numatytas pirmasis atnaujintas Bendrijos svarbos teritorijų Makaronezijos biogeografiniame regione sąrašas pateikiamas šio sprendimo priede.
2 straipsnis
Sprendimas 2002/11/EB panaikinamas.
3 straipsnis
Šis sprendimas skirtas valstybėms narėms.
Priimta Briuselyje, 2008 m. sausio 25 d.

Labels: 12
18
20